b'\n_START_ARTICLE_\nJo\xc5\xbeef Vandor\n_START_SECTION_\n\xc5\xbdivljenjepis\n_START_PARAGRAPH_\nJo\xc5\xbeef se je rodil 29. oktobra 1909 kot J\xc3\xb3zsef Wech v Dorogu, v Kom\xc3\xa1rom-Esztergomski \xc5\xbeupaniji v Avstro-Ogrski, severno od Budimpe\xc5\xa1te. Star\xc5\xa1i so bili kmetje nem\xc5\xa1kega porekla; o\xc4\x8de je bil Sebastijan Wech, mati Marija  Puchner. Kr\xc5\xa1\xc4\x8den je bil 31. oktobra istega leta, pri birmi pa je bil v Dorogu 23. maja 1920._NEWLINE_\xc5\xa0olanje je za\xc4\x8del pri fran\xc4\x8di\xc5\xa1kanih, nadaljeval pa od 1927 pri salezijancih. 1932 je napravil redovne zaobljube pri P\xc3\xa9lif\xc3\xb6ldszentkeresztu. V Turinu v Italiji je \xc5\xa1tudiral teologijo. _NEWLINE_Maja 1936 je spremenil priimek Wech v Vandor  Podobno je v tem \xc4\x8dasu iz protesta proti izgredom nacisti\xc4\x8dne rasisti\xc4\x8dne ideologije spremenil svoj nem\xc5\xa1ki priimek Pech tudi J\xc3\xb3zsef Mindszenty._NEWLINE_Istega leta je bil posve\xc4\x8den v duhovnika 5. julija 1936 v Baziliki Marije Pomo\xc4\x8dnice. _NEWLINE_V doma\xc4\x8dem kraju je pel novo ma\xc5\xa1o, nato pa se je dal na razpolago za misijone; predstojniki so ga poslali na Kubo v Ameriki.  _NEWLINE_1954 je za\xc4\x8del graditi umetnostno-obrtno \xc5\xa1olo, kateri je postal tudi ravnatelj. Hudo ga je prizadelo, ko so \xc5\xbee leta 1961 Castrovi komunisti \xc5\xa1olo podr\xc5\xbeavili. Pozneje se je posvetil du\xc5\xa1nemu pastirstvu kot \xc5\xbeupnik, pa tudi kot magister novincev.  _NEWLINE_Mladi in tudi starej\xc5\xa1i verniki so ga zelo vzljubili in je vztrajal med njimi tudi v dolgi bolezni, ki ga je za tri leta priklenila na invalidski vozi\xc4\x8dek vse do smrti.\n_START_SECTION_\nPostopek za pri\xc5\xa1tetje k bla\xc5\xbeenim\n_START_PARAGRAPH_\n4. februarja 2002 je poobla\xc5\xa1\xc4\x8denec za kanonizacijo salezijancev Paskval Liberatore SDB zaprosil \xc5\xa1kofa v Santa Klari na Kubi Artura Gonz\xc3\xa1leza Amadorja, naj za\xc4\x8dne postopek za beatifikacijo misijonarja Jo\xc5\xbeefa Vandorja._NEWLINE_8. oktobra 2003 se je nato za\xc4\x8del v Santa Clara (Villa Clara) na Kubi \xc5\xa1kofijski postopek za njegovo beatifikacijo, ki je bil slovesno kon\xc4\x8dan 10. avgusta 2008 z zahvalno ma\xc5\xa1o, in sicer pod \xc5\xa1tevilko delovodnika 2530, a pod imenom: Jos\xc3\xa9 Vandor Puchner (Wech J\xc3\xb3zsef). Vse gradivo so poslali v Rim na Kongregacijo za zadeve svetnikov._NEWLINE_\xc4\x8ceprav je predvidoma blizu dan njegove beatifikacije, pa govorice, da je \xc5\xbee pri\xc5\xa1tet k bla\xc5\xbeenim, niso to\xc4\x8dne. Rimski postulator je sedaj Pierluigi Cameroni SDB.\n_START_SECTION_\nOcena\n_START_PARAGRAPH_\n"O\xc4\x8deta Vandorja lahko primerjamo s svetim Fran\xc4\x8di\xc5\xa1kom Sale\xc5\xa1kim zaradi njegove potrpe\xc5\xbeljive u\xc4\x8dljivosti, modre predanosti, razsvetljene vednosti kot duhovnega voditelja in tudi don Bosku zaradi njegove apostolske razgibanosti, ljubezni do uboge mladine, njegovega duha vere, njegovega vedrega veselja ter zaradi njegovega prijaznega vedenja.\xe2\x80\x9d'